
A rekreatív fizikai aktivitás hatása a laboratóriumi lipidprofil értékekre az életkor függvényében

   Bevezetés: Napjainkban, a fejlett ipari társadalmak világában, a szív és érrendszeri megbetegedések és azok szövődményei egyértelműen a népbetegségek közé sorolhatóak. Közismert, hogy a rendszeres fizikai aktivitás jótékonyan befolyásolja a kardiovaszkuláris rizikófaktorokat.
   Cél: Kutatásaink során azt tanulmányoztuk, hogy a 3 hónapon keresztül rendszeresen, rekreatív jelleggel végzett aerob típusú fizikai aktivitás hatására a különböző életkorcsoportok egyes BMI kategóriáiban hogyan változtak a különböző „zsír”paraméterek?
   Módszerek: A vizsgálatban résztvevő személyek aerob típusú mozgásprogramokban 3 hónapon keresztül minimum heti 3 alkalommal vettek részt. A programban önkéntes jelentkezés alapján, kortól és nemtől függetlenül bárki részt vehetett (n = 108). A vizsgált csoportbeosztások: 20-29, 30-39, 40-49 és 50 év felettiek. Korcsoportonként 19-25, 25-30 és 30 feletti kezdeti BMI - k szerint kategorizáltuk a résztvevőket. A program kezdetén és végén elemeztük a résztvevők testösszetételét Inbody230 készülékkel, és vérmintavétel történt a vér „zsír”paramétereinek meghatározására. A test relatív zsírtartalmának, a triglicerid, az összkoleszterin, a HDL,- és LDL koleszterin mennyiségének változásait elemeztük korcsoportonként a kiindulási BMI - k szerint.
Statisztikai analízis: Mann – Whitney U teszttel történt.
   Eredmények: A testmozgás hatására a testzsír-százalék tendenciaszerűen minden korosztályban csökkent, a 20-29 és 50 felettieknél pedig szignifikánsan is. A trigliceridszint még érzékenyebben reagált, a 30-39 éves kivételével mindenhol szignifikáns csökkenést tapasztaltunk. A kezdeti magas összkoleszterin értékek minden korosztályban szignifikánsan csökkentek. Ismeretes, hogy a HDL – koleszterin koncentrációjának növekedése jótékony hatású. Ez a tendencia, az 50 feletti korosztály kivételével, meg is jelent a rendszeres testedzés hatásaképpen. Az LDL az 50 feletti korosztálynál tendenciaszerűen, a többi korcsoportokban pedig szignifikáns mértékben csökkent.
   Konklúzió: A kutatás során vizsgált összes paraméter kedvezően alakult. Elmondható, hogy a rendszeres fizikai aktivitás hatása a testösszetételre és a lipidprofil értékekre egyértelműen pozitív minden korosztályban. Ebből következik, hogy a rendszeres, rekreatív testmozgás által jelentős mértékben redukálhatóak a kardiovaszkuláris rizikófaktorok.
Kutatásainkat a TÁMOP 4.2.2-08/1-2008-0006 támogatta.



